एक महीने बाद भी जांच पूरी नहीं अफसरों पर मिलीभगत का आरोप
महासमुंद | बंजर भूमि जहां कभी धान की फसल नहीं हुई, उसे कांग्रेस नेता उपजाऊ बताकर सरकार को पिछले तीन साल से धान बेच रहा था। भास्कर में खबर प्रकाशित होने के बाद जांच टीम गठित की गई। मामले में जांच हुई, तो पड़त भूमि होना पाया गया। आरआई और सुपरवाइजर ने एक महीने बाद भी रिपोर्ट पेश नहीं की है। मंगलवार को जनपद सदस्य किसन देवांगन ने कलेक्टर से शिकायत करते हुए आरोप लगाया है कि जांच टीम आरोपियों को बचा रही है। इसलिए एक महीने बाद भी जांच रिपोर्ट एसडीएम कार्यालय को नहीं सौंपी गई है।
इस तरह हुई थी गड़बड़ी
बरोंडाबाजार सोसायटी में 25 नवंबर 2016 को कांग्रेस नेता ने 52 क्विंटल धान बेचा। यह धान उस जमीन पर उगना बताया गया, जिस पर पिछले कई सालों से फसल नहीं ली गई है। शीतला तालाब किनारे की यह छह एकड़ जमीन कलेक्टोरेट रोड के मुख्य हिस्से के साथ हेलीपेड से लगी हुई है।
कर्मचारियों की मिलीभगत
समर्थन मूल्य में धान बेचने के लिए पंजीयन कराने से पहले जमीन का निरीक्षण होता है, इसके बाद ही पंजीयन किया जाता है। पटवारी ने घर में बैठकर ही दस्तखत कर दिए। वहीं सोसाइटी में धान बेचने से पहले किसान की पहचान करने आधार कार्ड सहित आईडी का मिलान किया जाता है। इसमें भी खरीदी प्रभारी ने बिना किसान की पहचान किए ही आंख मूंदकर सहमति दे दी।
hin_Deva hin_Deva hin_Deva hin_Deva hin_Deva hin_Deva